आरएसएस कार्यालय में संघनिष्ठ भाजपाइयों से प्रांतीय पदाधिकारी करेंगे चर्चा
भास्कर संवाददाता | खंडवा
13 साल से प्रदेश की सत्ता पर काबिज भाजपा की जिले की तीनों विधानसभाओं में हालत खराब है। भाजपा संगठन की कमान थामने वाले पदाधिकारी आपसी लड़ाई के कारण पार्टी को संभाल नहीं पा रहे हैं। वहीं भाजपा के विधायकों का खंडवा, मांधाता और पंधाना में जनता के बीच विरोध है।
भाजपा संगठन के पदाधिकारियों में सामंजस्य की कमी और विधायकों के हो रहे विरोध को कम करने के लिए संघ ने बैठक बुलाई है। शुक्रवार शाम 4.30 से रात 9 बजे संघ के वैकुंठनगर सरस्वती शिशु मंदिर स्थित कार्यालय में भाजपा में शामिल आरएसएस के कार्यकर्ताओं की बैठक होगी। बैठक में भाजपा जिलाध्यक्ष सहित संगठन के पदाधिकारी शामिल होंगे। नगर के बाद मंडल स्तर पर विधायक की उपेक्षा से नाराज कार्यकर्ताओं को मनाने के लिए संघ के स्थानीय स्वयंसेवक घर-घर जाएंगे। बैठक में संघ की ओर से भाजपाइयों को आपसी लड़ाई को छोड़कर समय-समय पर प्रधानमंत्री एवं मुख्यमंत्री के कराए गए विकास कार्यों की जानकारी जनता तक पहुंचाने के निर्देश दिए जाएंगे।